ΨΗΦΙΣΜΑ(1)

για την κατάσταση στις Μεγάλες Λίμνες και ιδιαίτερα στη Λαοκρατική Δημοκρατία του Κογκό

Η Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο (Γαλλία) από τις 29 Μαρτίου έως την 1η Απριλίου 1999,

- υπενθυμίζοντας τα προηγούμενα ψηφίσματά της για την κατάσταση στις Μεγάλες Λίμνες και, ιδίως, στη Λαοκρατική Δημοκρατία του Κογκό,

- υπενθυμίζοντας τη δήλωση της 17ης Φεβρουαρίου 1999 της προεδρίας της ΕΕ,

Α. ανησυχώντας έντονα για την αστάθεια η οποία εξακολουθεί να υπάρχει στην περιοχή των Μεγάλων Λιμνών και, ιδίως, για τη σοβαρότητα της κατάστασης η οποία επικρατεί στη Λαοκρατική Δημοκρατία του Κογκό, όπου ο πόλεμος που άρχισε πριν από οκτώ μήνες προκαλεί επιπλέον νεκρούς και καταστροφές, οδηγώντας σε μία νέα έξοδο προσφύγων και απειλώντας να εκτραπεί σε πλήρη περιφερειακή σύρραξη,

Β. παρακολουθώντας με ανησυχία την εμπλοκή ξένων δυνάμεων στη σύγκρουση η οποία μαίνεται στη ΛΔΚ,

Γ. ανησυχώντας για τη σοβαρή αποσταθεροποίηση που προκλήθηκε στη Λαοκρατική Δημοκρατία του Κογκό λόγω της παρουσίας στην επικράτειά του πολλών άτακτων ομάδων και, ιδίως, ομάδων που ηττήθηκαν κατά τη διάρκεια του εμφύλιου πολέμου στη Ρουάντα και που κρίθηκαν ένοχες για γενοκτονία, οι οποίες χρησιμοποιούν τη χώρα αυτή ως βάση για τις επιθέσεις τους τόσο στη ΛΔΚ όσο και στις γύρω περιοχές,

Δ. συγκλονισμένη από το γεγονός ότι οι άτακτες αυτές ομάδες χρησιμοποιούν τον άμαχο πληθυσμό ως όμηρο και στρατολογούν ακόμη και παιδιά στις δυνάμεις τους, συγκλονισμένη επίσης από τον αριθμό των θυμάτων μεταξύ των αμάχων που προκάλεσαν οι δραστηριότητες αυτές, όπως πρόσφατα κατέδειξε η βίαιη σφαγή οκτώ ξένων τουριστών και τεσσάρων φυλάκων και οδηγών του προστατευόμενου πάρκου για γορίλες του Bwindi Mountain από άτακτες ομάδες Χούτου στη Ρουάντα, γεγονός το οποίο πρόσφατα έγινε γνωστό στη διεθνή κοινή γνώμη,

Ε. λαμβάνοντας υπόψη ότι η συνεχής παρουσία προσφύγων στην περιοχή των Μεγάλων Λιμνών, μετά από συνεχείς βιαιότητες μεταξύ εθνοτήτων, και οι σοβαρές παραβιάσεις των ανθρωπίνων δικαιωμάτων που σημάδεψαν την πρόσφατη ιστορία της Ρουάντα, του Μπουρούντι και της Λαοκρατικής Δημοκρατίας του Κογκό, οδήγησαν τους πληθυσμούς σε μία τρομακτική κρίση η οποία απαιτεί επειγόντως την προσοχή της διεθνούς κοινότητας καθώς επίσης και πλήρη και άνευ όρων εγγύηση της πρόσβασης για τις ανθρωπιστικές οργανώσεις και το προσωπικό τους,

ΣΤ. εκφράζοντας τη λύπη της διότι οι χώρες της ΕΕ και ΑΚΕ δεν παρέχουν πάντα την αποφασιστική υποστήριξη τους στο Δικαστήριο της Arusha παρά τον κρίσιμο ρόλο που εκπληρώνει η δικαιοδοσία αυτή, η οποία εμποδίζει την ατιμωρησία των δραστών της γενοκτονίας στη Ρουάντα και νέα ανάφλεξη της βίας στην περιοχή,

Ζ. ενθαρρύνοντας τις προσπάθειες που καταβάλλονται για τη συμφιλίωση καθώς επίσης και τις ειρηνευτικές πρωτοβουλίες τις οποίες προωθούν οι κυβερνήσεις της Νοτίου Αφρικής και της Ζάμπιας,

1. καταδικάζει όλες τις παραβιάσεις των ανθρωπίνων δικαιωμάτων, τις συνοπτικές εκτελέσεις, τα βασανιστήρια, τις παρενοχλήσεις, τις συλλήψεις πολιτών για εθνοτικούς λόγους, τη στρατολόγηση παιδιών, καθώς επίσης και την εθνοτική προπαγάνδα και την παρακίνηση στην εθνοτική βία, πράξεις οι οποίες διαπράχθηκαν φανερά κατά τη διάρκεια της σύγκρουσης που μαίνεται στη ΛΔΚ,

2. επιβεβαιώνει την τήρηση των αρχών του άθικτου και απαραβίαστου των συνόρων όπως διαμορφώθηκαν μετά την αποικιοκρατία σύμφωνα με το πνεύμα και το γράμμα των σχετικών διατάξεων της Χάρτας των Ηνωμένων Εθνών καθώς και της Χάρτας του ΟΑΕ,

3. καταδικάζει κάθε παραβίαση της εδαφικής ακεραιότητας της ΛΔΚ,

4. ζητά άμεση κατάπαυση του πυρός και έναρξη διαπραγματεύσεων μεταξύ όλων των ενδιαφερόμενων μερών, προκειμένου να επιτευχθεί μία πολιτική λύση στη σύγκρουση η οποία θα εγγυάται την εδαφική ακεραιότητα της ΛΔΚ, θα επιλύσει τα προβλήματα ασφάλειας των γειτόνων της και θα οδηγήσει στην απόσυρση όλων των ξένων δυνάμεων που βρίσκονται στη ΛΔΚ,

5. χαιρετίζει στο πλαίσιο αυτό το γεγονός ότι πρόσφατα ο Πρόεδρος Kabila αποδέχθηκε καταρχή την έναρξη διαπραγματεύσεων με όλα τα μέρη που εμπλέκονται στη σύγκρουση, συμπεριλαμβανομένου και του αντάρτικου κινήματος,

6. εμμένει στην άποψη της ότι οποιοσδήποτε διακανονισμός με διαπραγματεύσεις στη Λαοκρατική Δημοκρατία του Κογκό πρέπει να στηρίζεται σε μία διαδικασία εθνικής συμφιλίωσης που θα σέβεται πλήρως την ισότητα και την αρμονική συνύπαρξη όλων των εθνοτικών ομάδων, θα επιτρέψει την επιστροφή και επανένταξη των προσφύγων και των ακουσίως μετατοπισθέντων ατόμων και θα καταλήξει στη διοργάνωση πρόωρων και δίκαιων δημοκρατικών εκλογών,

7. ζητά από τις αρχές της ΛΔΚ να προωθήσουν τη διαδικασία εκδημοκρατισμού της χώρας τηρώντας την άνευ όρων νομιμοποίηση των πολιτικών κομμάτων, την κατάργηση της λογοκρισίας εις βάρος του τύπου και την απελευθέρωση των πολιτικών κρατουμένων,

8. απευθύνει έκκληση για καλύτερο συντονισμό των προσπαθειών που καταβάλλονται στο πλαίσιο διαφόρων ειρηνευτικών πρωτοβουλιών στην περιοχή, υπό την αιγίδα της Επιτροπής για την Ανάπτυξη της Μεσημβρινής Αφρικής, του ΟΑΕ, του Προέδρου Chiluba και του ειδικού απεσταλμένου της Ευρωπαϊκής 'Ενωσης, κ. Ajello, προκειμένου να καταλήξουν σε ένα ενιαίο πλαίσιο μεσολάβησης,

9. ενθαρρύνει τις κυβερνήσεις της Νότιας Αφρικής και της Ζάμπιας να μην εγκαταλείψουν τις προσπάθειές τους για συμφιλίωση και να συνεχίσουν να εργάζονται για την εξεύρεση μίας ειρηνικής επίλυσης της σύγκρουσης,

10. καλεί το Συμβούλιο της Ευρωπαϊκής 'Ενωσης να θέσει υπό την αιγίδα του μία ενιαία ειρηνευτική πρωτοβουλία στη Λαοκρατική Δημοκρατία του Κογκό, στο πλαίσιο των σχετικών πεδίων της ΚΕΠΠΑ, πρωτοβουλία η οποία θα υπερβαίνει τις συνήθεις δηλώσεις και η οποία θα αντιστοιχεί στη σημαντική ανθρωπιστική δέσμευση της Ευρωπαϊκής 'Ενωσης,

11. εκφράζει την ικανοποίησή της για τις εργασίες του Διεθνούς Δικαστηρίου για τη Ρουάντα παρά τις πολύ δύσκολες περιστάσεις υπό τις οποίες καλείται να εργαστεί η δικαιοδοσία αυτή, βασικό στοιχείο της ασφάλειας στην περιοχή, γεγονός που επιτρέπει να παρεμποδιστεί νέα έκρηξη βιαιοτήτων καθώς και η ατιμωρησία των αυτουργών τους με την επιβολή του νόμου,

12. καλεί όλα τα μέρη που εμπλέκονται στη σύγκρουση να παραχωρήσουν στις οργανώσεις ανθρωπιστικής βοήθειας πλήρη και άνευ όρων πρόσβαση στους πληθυσμούς που χρήζουν βοήθειας. Καλεί την Επιτροπή να αναπτύξει την ανθρωπιστική της βοήθεια στην περιοχή προκειμένου να αντιμετωπιστεί η νέα έξοδος των προσφύγων,

13. αναθέτει στους Συμπροέδρούς της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή καθώς επίσης και στους Γενικούς Γραμματείς των Ηνωμένων Εθνών, του ΟΑΕ και της SADC.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).